ลงแล้วเด้ง!โมนิก้าและทีมงาน
*เดิมทีเดี๊ยนเข้าใจว่า การเซ็ตตัวของดัชนีรอบใหม่จะไม่เหวี่ยงตัวขึ้นลงหวือหวา เพราะก่อนหน้านี้ได้มีการ take profit หุ้นออกไปบางส่วน จึงเหลือหุ้นที่จะเทขายออกมาอีกไม่เยอะ บวกกับนักเล่นส่วนใหญ่ไปรอช้อนของถูกเป็นส่วนใหญ่ ส่งผลให้การอ่อนตัวของดัชนีในเที่ยวนี้ไม่ใช่ปัญหาใหญ่โต แต่พอเอาเข้าจริงกลับตาลปัตรไปหมดทุกอย่าง..หุ้นควรจะลงกลับขึ้น หุ้นควรจะขึ้นกลับลง พะยะค่ะ
22 ส.ค. 2559

*เดิมทีเดี๊ยนเข้าใจว่า การเซ็ตตัวของดัชนีรอบใหม่จะไม่เหวี่ยงตัวขึ้นลงหวือหวา เพราะก่อนหน้านี้ได้มีการ take profit หุ้นออกไปบางส่วน จึงเหลือหุ้นที่จะเทขายออกมาอีกไม่เยอะ บวกกับนักเล่นส่วนใหญ่ไปรอช้อนของถูกเป็นส่วนใหญ่ ส่งผลให้การอ่อนตัวของดัชนีในเที่ยวนี้ไม่ใช่ปัญหาใหญ่โต แต่พอเอาเข้าจริงกลับตาลปัตรไปหมดทุกอย่าง..หุ้นควรจะลงกลับขึ้น หุ้นควรจะขึ้นกลับลง พะยะค่ะ
*เมื่อวันศุกร์ถึงได้เห็นดัชนีทะยานขึ้นไปทำจุดสูงสุดของวันที่ระดับ 1,551.46 จุด ก่อนจะอ่อนตัวลงมาปิดที่ 1,538.76 จุด ลบไป 8.25 จุด ด้วยมูลค่า 5.13 หมื่นล้านบาท  “โมนิก้า” ถือเป็นการตัดเกมแบบนักเล่นขาโหด ซึ่งเป็นการประทับตราตรงกลางหน้าผากกองทุนตัวแสบ ยังคิดแต่เล่นสั้นๆ ไม่ต้องการถือหุ้นยาว ดัชนีมีโอกาสย่อตัวลงมาทดสอบแนวรับ 1,520 จุด  ยกเว้นนักลงทุนในประเทศช่วยกันยันไว้สัก 1-2 วัน โพสิชั่นของดัชนีจะกลายเป็นแกว่งตัวออกด้านข้าง เพื่อรอจังหวะเทกตัวขึ้นใหม่นะจ๊ะ
*ส่วนในรายของ SAWAD ยังเป็นอะไรที่เซอร์ไพรส์ได้เป็นประจำ และเหตุผลของการเล่นเที่ยวนี้ก็ไม่มีอะไรมาก แค่ตลาดหุ้นต้องการทางเลือกใหม่ๆ เพื่อกระตุ้นต่อมอะดรีนาลีนให้ทำงานอีกครั้ง และดูเหมือนกลุ่มผู้เล่นซุ้มต่างๆ จะให้ความร่วมมือกันเป็นอย่างดี หุ้นถึงวิ่งขึ้นมาปิดที่ 40 บาท บวกไป 1 บาท หรือขึ้นไป 2.50% ด้วยมูลค่า 780 ล้านบาท มันเป็นสถานการณ์เดิมๆ ที่เคยเกิดขึ้นมาแล้ว จึงต้องดูกันต่อไปว่า คุณน้องจะหายเงียบไปดื้อๆ อีกหรือเปล่า?
          *เช่นเดียวกับในรายของ SAPPE พุ่งพรวดขึ้นมาปิดที่ 26.75 บาท บวกไป 1.75 บาท หรือขึ้นไป 7% ด้วยมูลค่า 650 ล้านบาท มันเกิดจากความเชื่อมั่นที่ว่า ทุกอย่างกำลังเป็นไปในทางที่ดีขึ้น แรงซื้อถึงไหลกลับเข้ามาอีกรอบ แต่ต้องดูกันต่อไปว่า วันนี้จะโดนดักเทขายทำกำไรอะป่าว เพราะก่อนหน้านี้ไม่กี่วัน ก็เพิ่งโดนดักตีหัวเข้าบ้าน หากวันนี้รอดมาได้ รับรองฉลุยภาค 2 พะยะค่ะ
*ผิดกับในรายของ ASEFA ซึ่งอยู่ภายใต้การกำกับของ “เฮียไพบูลย์” คือหุ้นในดวงใจที่ “โมนิก้า” อยากให้แฟนคลับจับจ้องดูให้ดีๆ เพราะหลังจากทำผลงานไตรมาส 2 ได้อย่างยอดเยี่ยม แฟนคลับก็รับรู้ถึงแผนการเติบโตแบบยั่งยืนในปี 59 และยังได้รู้ว่า ราคาหุ้นยังต่ำกว่าราคาเหมาะสมค่อนข้างเยอะ (P/E 15 เท่า) เมื่อวันศุกร์ถึงเห็นหุ้นวิ่งขึ้นมาปิดที่ 7.70 บาท บวกไป 0.45 บาท หรือขึ้นไป 6.20% ด้วยมูลค่า 230 ล้านบาท
*เหมือนกับในรายของCSS โดนทิ้งลงมาอย่างต่อเนื่อง จนหลายคนเกิดอาการท้อแท้ เพราะทิศทางของหุ้นกลายเป็นภูเขา 3 ยอดแบบลาดเอียง 45 องศา และการเด้งขึ้นแต่ละรอบก็เป็นเพียงขึ้นเพื่อลง วันนี้ถึงต้องจับตาดูกันว่า หุ้นจะขึ้นมายืนเหนือ 3.80  บาทได้ไหม? หากยืนได้สำเร็จก็จะกลายเป็นการกลับทิศครั้งสำคัญ และมีโอกาสขึ้นไปสร้างฐานเหนือระดับ 4  บาทอีกรอบ ล่าสุดหุ้นปิดที่ 3.70 บาท บวกไป 0.12 บาท หรือขึ้นไป 3.40% ถือเป็นจุดวัดใจผู้เล่นอย่างแท้จริงเจ้าค่ะ
*ทางด้าน JWD เป็นอีกหนึ่งรายที่ต้องติดตามดูอย่างใกล้ชิด เพราะดีดตัวขึ้นมาปิดที่ 8.95 บาท บวกไป 0.60 บาท หรือขึ้นไป 7.20% ด้วยมูลค่า 210 ล้านบาท “โมนิก้า” ถือเป็นสีสันที่นักเล่นต้องทำความเข้าใจก่อนว่า ทั้งหมดมาจากหุ้นลงเยอะเกินไป ทุกคนถึงวิ่งเข้าใส่อย่างไม่ลืมหูลืมตา จนหุ้นกระชากขึ้นแรง พร้อมด้วยวอลุ่มที่แน่นอื้อซ่า หุ้นต้องไปต่อแน่นอน..หากวันนี้ไม่ไปต่อ ถือว่าจบรอบนะคะ
*ส่วนที่เล่นกันแล้ว เล่นกันอีกหลายรอบ “โมนิก้า” ขอพุ่งเป้าไปที่ AJD  ซึ่งกลายเป็นหุ้นที่ขึ้นแรงสองวัน ส่วนอีกสองวันซึมอยู่กับที่ เบ็ดเสร็จกลายเป็นการถีบตัวแบบบันไดขาขึ้น ซึ่งเป็นอีกหนึ่งทีเด็ดสำหรับการลงทุนเที่ยวนี้ ล่าสุดหุ้นอ่อนตัวลงมาปิดที่ 2.16  บาท ลบไป 0.02 บาท ด้วยมูลค่าการซื้อขาย 250  ล้านบาท ถือเป็นช็อตที่ต้องทยอยเก็บของโดยไม่มีข้อแม้นะคะ
*เหมือนกับในรายของ LDC ทุกคนรู้กันเป็นอย่างดีว่า นี่คือหุ้นร้อนที่กำลังปั้นสตอรี่ซัพพอร์ตอย่างเต็มที่ แถมทุกครั้งที่มีการเคาะขวานำทางทีไร หุ้นพุ่งขึ้นอย่างร้อนแรงเป็นประจำ ล่าสุดหุ้นวิ่งขึ้นมาปิดที่ 1.80 บาท บวกไป 0.04 บาท  ด้วยมูลค่า 300 ล้านบาท “โมนิก้า” ถือเป็นความท้าทายของนักเล่นอย่างแท้จริง เพราะวันนี้จะมีหุ้นจากกลุ่มหมอที่ได้ PP เข้าเทรดอย่างเป็นทางการ ซึ่งแต่ละเจ้าที่ได้มาในครั้งนี้..ไม่ติดไซเลนต์เสียด้วย มันเสียวซ่านสุดๆ เจ้าค่ะ
*สำหรับในรายของ TSE  รายนี้มีทุกอย่างแบ็กอัพไว้หมด แต่เผอิญข่าวสารยังไม่มีการรับรู้อย่างกว้างขวาง ช่วงที่ผ่านมาถึงโดนเทขายทุกครั้งที่เริ่มผงกหัวขึ้น ล่าสุดหุ้นกระชากขึ้นมาปิดที่ระดับ 4.82 บาท บวกไป 0.56 บาท หรือขึ้นไป 13% ด้วยมูลค่า 760 ล้านบาท จึงต้องดูกันต่อไปว่า วันนี้จะขึ้นไปยืนเหนือ 5 บาทได้ไหม? เพราะก่อนหน้านี้ประมาณ 2-3 ครั้งที่ผ่านมา หุ้นก็กระชากขึ้นแรงแบบนี้ สุดท้ายก็รูดลงอย่างรวดเร็ว จึงหวังว่า รอบนี้จะไม่เหมือนกับรอบที่แล้วนะคะ
*วันนี้โมเมนตัมของตลาดหุ้นยังเหมือนเดิมทุกอย่าง การเข้าลงทุนในรอบนี้ยังต้องเน้นไปที่การเล่นรอบเช่นเดิมนะจะบอกให้